b'\n_START_ARTICLE_\nDet g\xc3\xb6r ont\n_START_SECTION_\nBakgrunn\n_START_PARAGRAPH_\nL\xc3\xa5ten er komponert av l\xc3\xa5tskriveren og sangeren Thomas Eriksson, best kjent under kallenavnet Orup. Han hadde en lang og bred karriere som musiker bak seg, og det samme hadde artisten Lena Philipsson som fremf\xc3\xb8rte den svenske versjonen i Melodifestivalen 2004. Philipsson hadde tidligere deltatt en rekke ganger i Melodifestivalen og gjort suksess med sanger som \xc2\xabK\xc3\xa4rleken \xc3\xa4r evig\xc2\xbb (1986) og \xc2\xabDansa i neon\xc2\xbb (1987)._NEWLINE_\xc2\xabDet g\xc3\xb6r ont\xc2\xbb vant sin delfinale i Malm\xc3\xb6 og deretter finalen i Globen i Stockholm l\xc3\xb8rdag 20. mars 2004. _NEWLINE_Gjennom seieren i Melodifestivalen ble \xc2\xabDet g\xc3\xb6r ont\xc2\xbb Sveriges bidrag til Eurovision Song Contest 2004 i Istanbul i Tyrkia. Der ble sangen oversatt til engelsk med tittelen \xc2\xabIt Hurts\xc2\xbb. I Istanbul var Sverige direktekvalifisert til finalen og var det 24. og siste landet ut p\xc3\xa5 scenen av 24 deltakere. Lena Philipsson stilte i rosa miniskj\xc3\xb8rt-drakt og med et hvitt mikrofonstativ som utgjorde en viktig del av koreografien av Hans Marklund._NEWLINE_Sangen fikk til sammen 170 poeng og endte p\xc3\xa5 en femteplass sammen med Kypros. Sangen fikk 12 poeng fra Norge, Danmark, Finland og Irland.\n_START_SECTION_\nUtgivelse\n_START_PARAGRAPH_\nB\xc3\xa5de den svenske og engelske versjonen av sangen ble utgitt av Columbia Records i mars 2004, like etter den svenske finalen.'